Document ID: 31999R2080

ΚΑΝΟΝΙΣΜΟΣ (ΕΚ) αριθ. 2080/1999 ΤΗΣ ΕΠΙΤΡΟΠΗΣ
της 30ής Σεπτεμβρίου 1999
για καθορισμό των ορίων παρέμβασης για τα πορτοκάλια, τα satsumas, τα μανταρίνια και τις κλημεντίνες για την περίοδο 1999/2000
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2200/96 του Συμβουλίου, της 28ης Οκτωβρίου 1996, για την κοινή οργάνωση αγοράς στον τομέα των οπωροκηπευτικών(1), όπως τροποποιήθηκε τελευταία από τον κανονισμό (ΕΚ) αριθ. 1257/1999(2), και ιδίως το άρθρο 27 παράγραφοι 1 και 2,
Εκτιμώντας:
(1) ότι το άρθρο 27 παράγραφος 1 του κανονισμού (ΕΚ) αριθ. 2200/96 προβλέπει τον καθορισμό ορίου παρέμβασης σε περίπτωση που η αγορά ενός προϊόντος που αναφέρεται στο παράρτημα ΙΙ του εν λόγω κανονισμού αντιμετωπίζει ή ενδέχεται να αντιμετωπίσει έλλειψη ισορροπίας, η οποία οδηγεί ή ενδέχεται να οδηγήσει σε ιδιαίτερα σημαντικό όγκο αποσύρσεων· ότι μία τέτοια εξέλιξη θα μπορούσε πράγματι να προκαλέσει δημοσιονομικές δυσχέρειες για την Κοινότητα·
(2) ότι συγκεντρώνονται οι όροι που καθορίζονται από το προαναφερθέν άρθρο 27 για ορισμένα προϊόντα και ότι πρέπει κατά συνέπεια να καθοριστούν τα όρια εγγύησης για τα πορτοκάλια, τα satsumas, τα μανταρίνια και τις κλημεντίνες·
(3) ότι, για κάθε σχετικό προϊόν, ενδείκνυται ο καθορισμός του εν λόγω ορίου παρέμβασης σε συνάρτηση με ένα ποσοστό του μέσου όρου της παραγωγής που προορίζεται για κατανάλωση σε νωπή κατάσταση των πέντε τελευταίων περιόδων, για τις οποίες υπάρχουν διαθέσιμα στοιχεία· ότι πρέπει να προσδιοριστεί επίσης για κάθε σχετικό προϊόν, η περίοδος που λαμβάνεται υπόψη για να αξιολογηθεί η υπέρβαση του ορίου παρέμβασης·
(4) ότι κατ' εφαρμογή του προαναφερθέντος άρθρου 27, η υπέρβαση του ορίου παρέμβασης έχει ως συνέπεια μείωση της κοινοτικής αποζημίωσης απόσυρσης κατά τη διάρκεια της περιόδου που έπεται αυτής της υπέρβασης του ορίου· ότι πρέπει να προσδιοριστούν οι συνέπειες της υπέρβασης αυτής για κάθε ένα από τα σχετικά προϊόντα και να καθοριστεί μία μείωση ανάλογη προς το μέγεθος της εν λόγω υπέρβασης εντός των ορίων ενός συγκεκριμένου ποσοστού·
(5) ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης νωπών οπωροκηπευτικών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Καθορίζονται τα ακόλουθα όρια παρέμβασης για την περίοδο 1999/2000:
ΘΕΣΗ ΠΙΝΑΚΑ
Άρθρο 2
Για τα προϊόντα που απαριθμούνται στο άρθρο 1, η υπέρβαση του ορίου παρέμβασης αξιολογείται βάσει των αποσύρσεων που πραγματοποιήθηκαν μεταξύ 1ης Αυγούστου 1999 και 31ης Ιουλίου 2000.
Άρθρο 3
Σε περίπτωση που, για ένα από τα προϊόντα που απαριθμούνται στο άρθρο 1, η ποσότητα που αποτελεί αντικείμενο αποσύρσεων κατά τη διάρκεια της περιόδου που ορίζεται στο άρθρο 2 υπερβαίνει το όριο που καθορίζεται στο άρθρο 1, η κοινοτική αποζημίωση απόσυρσης που καθορίζεται στο παράρτημα V του κανονισμού (ΕΚ) αριθ. 2200/96 για την περίοδο 2000/2001 μειώνεται κατ' αναλογία του μεγέθους της υπέρβασης σε σχέση με την παραγωγή που χρησίμευσε ως βάση υπολογισμού του εν λόγω ορίου.
Η μείωση της κοινοτικής αποζημίωσης απόσυρσης δεν μπορεί ωστόσο να είναι ανώτερη από 30 %.
Άρθρο 4
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 30 Σεπτεμβρίου 1999.

Labels: 3
17
6